laion/Wikipedia-Exotic huggingface dataset:
ז'אק אודיברטי

ז'אק אודיברטי (בצרפתית: Jacques Audiberti‏; 25 במרץ 1899 – 10 ביולי 1965) היה סופר, משורר ומחזאי צרפתי. נולד בעיר אנטיב (הריביירה הצרפתית) לקבלן הבניין לואי אודיברטי ולאשתו ויקטורין. למד בעיר מולדתו אך נאלץ להפסיק את לימודיו בגלל מצב בריאותו. ב-1914 פרסם את שיריו הראשונים בעיתון מקומי. שלח את שיריו למשורר אדמון רוסטאן, שעודד אותו להמשיך ולכתוב שירה. החל ב-1918 שימש כרשם בית הדין של לשכת המסחר העירונית שבו שימש אביו כשופט. ב-1924 עקר לפריז ועבד בעיתון לה פטי פאריזיין. הוא גילה את תנועת הסוריאליזם בספרות אך מעולם לא השתייך אליה. בילה הרבה מזמנו בספרייה הלאומית בפריז וב-1926 נשא לאישה את אליזבט-ססיל-אמילי. ב-1930 פרסם, בעזרתו הכספית של אביו, את קובץ שיריו הראשון "האימפריה והמלכודת". השתתף בכתבי עת שונים לספרות וב- 1933 החל להתכתב עם הסופר ז'אק פולאן - התכתבות שנמשכה עד לפני מותו של אודיברטי. ב - 1937 קיבל את הפרס לשירה של האקדמיה מלרמה ובהזדמנות זו פגש בפול ואלרי ובז'אן קוקטו. ב-1939 נשלח ככתב העיתון לה פטי פאריזיין לכסות את מלחמת האזרחים בספרד שבה הפסידו הרפובליקנים וכתב: "ראיתי את מלחמת האזרחים וקיבלתי בחילה". החל ב-1941 השתתף בכתב העת "קומדיה" שבו כתב ביקורת על הקולנוע - מה שמהווה עדות מעניינת על מצבו של הקולנוע הצרפתי בתקופת הכיבוש הגרמני. ב-1942, כאשר העיתון לה פטי פאריזיין החל לשרת את הכובשים הנאצים, התפטר מעבודתו בעיתון זה, המשיך לכתוב שירה והתחיל לכתוב נובלות תוך כדי מסעות שערך ברחבי דרום צרפת. ב- 1943 התיידד עם ז'אק באראטייה (לימים במאי קולנוע) ועד סוף מלחמת העולם השנייה התגורר שוב באנטיב. אחרי המלחמה כתב מחזות שהועלו על הבמה בהצלחה רבה ופרסם נובלות רבות. ב-1962, ידידו ז'אק באראטייה עיבד לקולנוע את הנובלה שלו "לה פופה". ב-1964 קיבל את "הפרס הלאומי הגדול לספרות" ואת "פרס מבקרי האמנות" לאות הוקרה על יצירותיו. באותה שנה לקה בסרטן, עבר ניתוח והתכתב עם הסופר פרנסואה מוריאק. ז'אק אודיברטי נפטר בפרבר של פריז ניי-סיר-סן ב-1965 כתוצאה ממחלתו שבועות מספר לפני פרסום יומנו "יום ראשון מצפה לי". קובצי שירה: "תמיד" (1944) "חומה" (1953) נובלות: "האדון ממילאנו" (1950) "מארי דובואה" (1952) "הגנים והנחלים" (1954) מחזות: "הכאב הקצר" (1947) "הנמלה על הגוף" (1962) ז'אק אודיברטי, באתר אנציקלופדיה בריטניקה (באנגלית) ז'אק אודיברטי, במסד הנתונים הקולנועיים IMDb (באנגלית) ז'אק אודיברטי, במסד הנתונים הקולנועיים KinoPoisk (ברוסית) ז'אק אודיברטי, באתר MusicBrainz (באנגלית) ז'אק אודיברטי, בארכיון הבימה
גוגסה, צ'יף יג'ו

גוגסה (מת ב-23 במאי 1825) היה הראס של באגמדיר מ-1798 עד מותו ורגנט/סגן הקיסר של האימפריה האתיופית. על פי נתנאל פאריכה הוא נשא את השם הנוצרי וולדה מיכאל. הוא היה בנו של מארסו בראנטו מאשתו קאפאי שהייתה אחותו של עליגז. על פי בהרו זאווד ופאול ב. האנז שלטונו של גוגסה היה שיא כוחם של שושלת היג'ו אורומו בתקופת השופטים האתיופית. גוגסה נשא לאישה את בתו של דאג'זמץ מארו מדאמבייה וכן נשא אשה שנייה שהייתה בתו של דאג'זמץ היילה מריאם. כאשר גוגסה התמנה לסגן-הקיסר הוא החל לחזק את שלטונו ונישל אצילים רבים מאדמותיהם בעיקר בבאגמדיר. כאשר סיים את מטרותיו הוא הכריז ב-1800 בשמו של הקיסר שכל האדמות שייכות לקיסר בלבד. בעלי האדמות קיבלו זאת בהכנעה אך גוגסה המשיך לנשל את המשפחות הגדולות בעלות ההשפעה מאדמתם. ריצ'רד פאנקהארסט כותב ש: שחיילי גוגסה נהפכו לבעל הון. הם היו כל כך טורפניים שלפעמים כפרים שלמים נטשו את האדמות שלהם והיגרו לשטחים סמוכים, בעקבות זאת איכרים רבים הצטרפו לצבא מכיוון שהעדיפו את הסכנות ועצמאות של חיים צבאיים לעומת עבודת אדמה. — Richard P.K. Pankhurst, Economic History of Ethiopia, 1800-1935 (Addis Ababa: Haile Selassie I University Press, 1968), pp. 137ff. ב-1803 ראס גוגסה נכנס לוויכוח הבלתי פוסק בכנסייה האתיופית ותמך באיצ'גה וולדה יונה בלהוציא את דוקטרינת קבאת מבאגמדיר. לאחר שהאבונא יוסאב השלישי נפטר ב-12 בספטמבר 1803 גוגוסה ניצל זאת ולקח על עצמו סמכויות דתיות. ראס גוגסה נפטר ונקבר בכנסיית ייאסו בעיר דברה תבור. Pearce, The Life and Adventures of Nathaniel Pearce, edited by J.J. Halls (London, 1831), vol. 1 p. 70 Bahru Zewde, A History of Modern Ethiopia, 1855-1994, second edition (Oxford: James Currey, 2001), p. 12 Henze, Layers of Time (New York: Palgrave, 2000), p. 122. Mordechai Abir, Ethiopia: The Era of the Princes; The Challenge of Islam and the Re-unification of the Christian Empire (1769-1855) (London: Longmans, 1968), p. 32. Donald Crummey, Priests and Politicians, 1972 (Hollywood: Tsehai, 2007), p. 25 H. Weld Blundell, The Royal chronicle of Abyssinia, 1769-1840 (Cambridge: University Press, 1922), p. 474 Richard P.K. Pankhurst, History of Ethiopian Towns (Wiesbaden: Franz Steiner Verlag, 1982), p. 266.
אומן

אוּמָן הוא בעל מקצוע מיומן ומומחה בתחומו. האומן רוכש את מיומנותו בדרך כלל בשיטת החניכה, כלומר, על ידי כך שבמשך כמה שנים הוא משמש שוליה של בעל מקצוע, עד להסמכתו שלו לדרגת אוּמן מומחה. בעבר, בעלי המקצוע הוותיקים והמיומנים בתחומם – "האוּמנים המומחים" – היו מאוגדים באגודות בעלי מלאכה שנקראו גילדות. אוּמָנוּת (אֻמָּנוּת) – מלאכתו של האוּמָן. תחומי אוּמָנוּת לדוגמה: נפח נגר מסגר סתת בעלי מלאכה, דף שער בספרייה הלאומית הערך "אומן", במיקרופדיה תלמודית, באתר ויקישיבה ערך זה הוא קצרמר בנושא כלכלה. אתם מוזמנים לתרום לוויקיפדיה ולהרחיב אותו.
כווית (עיר)

כווית (בערבית: مدينة الكويت, "מדינת אל-כוית") או כווית סיטי היא עיר הבירה של כווית והעיר הגדולה בה. העיר שוכנת במזרח המדינה על שפת המפרץ הפרסי ומונה 584,313 בני אדם על פי הערכה רשמית משנת 2018. היא מכונה "העיר" בקרב המקומיים. בכווית ממוקמים הפרלמנט של כווית ("מג'לס אל-אומה"), רוב המשרדים הממשלתיים במדינה, רוב המשרדים הראשיים של החברות המקומיות, מספר שגרירויות, ומגדלי כווית. צורכי המסחר והתחבורה של המקומיים מסופקים על ידי נמל התעופה הבינלאומי של כווית (המכונה "אל-שואלק"), בנוסף לנמל הימי, נמל אל-אחמדי ("מינאא' אל-אחמדי") הממוקם על חופי המפרץ הפרסי 50 ק"מ דרומית לעיר הבירה כווית. העיר שימשה כבירת התרבות הערבית לשנת 2001. רשימת שכונות בעיר: ביאן (بيان), באניד אל-קאר (بنيد القار), חולה (حولي), אל-ג'אבריה (الجابرية), מישרף (مشرف), א-סאלמיה (السالمية), סבאח א-סאלם (صباح السالم), סלוא (سلوى), שארק (شرق), א-שויח' (الشويخ), א-רמית'יה (الرميثية), עבדאללה סאלם (عبدالله السالم), א-נוזהה (النزهه), כיפאן (كيفان), א-שאמיה (الشامية), א-דיעיה (الدعية), אל-פיחא (الفيحا), אל-קאדסיה (القادسية), א-דאסמה (الدسمه), קורדובה (قرطبة), א-סוראא (السره), אל-יארמוכ (اليرموك), אל-מנסוריה (المنصورية), אל-אנדאלוס (الاندل). העיר נכבשה בשנת 1991 במלחמת המפרץ על ידי צבא עיראק. שם העיר שונה לאל-קדימה (בערבית: القديمه). כנראה, שם זה היה השם הראשון של העיר לפני ששינו אותו לכווית. השם הוחלף על מנת למחוק או להעלים את ההיסטוריה של כווית. בזמן המלחמה העיר הופצצה ונגרם לה נזק גדול: בניינים נשרפו ונהרסו, כבישים ומנהרות שימשו מטרות לתקיפות; המוזיאון של כווית, שכלל עבודות אמנות וסמלים וערכים יקרים מאוד, נשדד ונשרף; מגדליה של כווית, שהיו סמל לאומי, שימשו מטרה לסדאם חוסיין, מנהיג עיראק דאז, אך לא נגרם נזק משמעותי למגדלים. אחרי הפלישה ולאחר גירוש הצבא העיראקי, משקיעים זרים וממשלת כווית עשו מאמצים רבים לשקם את העיר ולתקן את הנזק. כיום כל סימני המלחמה נמחקו. מאז נבנו בתי מלון חדשים, נבנו שכונות חדשות, והעיר מושכת יותר ויותר תיירים. כלכלת כווית מאפשרת כניסת משקיעים חדשים. לפי אגודת בתי המלון בכווית, ישנם 25 בתי מלון חדשים המתוכננים או נמצאים בבנייה, ביניהם בתי המלון הבאים: אינטרקונטיננטל כווית הוטל מיסוני כווית פור סיזנס הוטל הסקואר קפיטל טאואר המרידיאן כווית רשימת הערים התאומות של כווית: צרפת קאן, צרפת הממלכה המאוחדת לונדון, אנגליה, הממלכה המאוחדת ספרד מרבלה, ספרד ארצות הברית בוורלי הילס, קליפורניה, ארצות הברית צרפת פריז, צרפת טורקיה אנקרה, טורקיה מונקו מונקו, מונקו הודו נבי מומבאי, מהרשטרה, הודו כווית, באתר אנציקלופדיה בריטניקה (באנגלית) https://www.citypopulation.de/en/kuwait/cities/
ניל סלואן

ניל ג'יימס אלכסנדר סלואן (באנגלית: Neil James Alexander Sloane; נולד ב-10 באוקטובר 1939) הוא מתמטיקאי בריטי-אמריקאי. ידוע בעיקר כיוצר של "האנציקלופדיה המקוונת לסדרות של מספרים שלמים" (OEIS). ניל סלואן נולד ב-1939 בביומריס (אנ') שבוויילס. בשנת 1946 עבר עם משפחתו לאי וייט, ובתחילת 1949 היגרה המשפחה לאוסטרליה. ב-1961 היגר סלואן לארצות הברית. למד באוניברסיטת קורנל שבמדינת ניו יורק, ובשנת 1967 קיבל תואר דוקטור על עבודה שכותרתה "אורכי זמן מחזור של רשתות עצביות אקראיות" שנעשתה בהנחייתם של פרדריק ג'לינק ווולפגנג פוקס. הוא הצטרף למעבדות בל של AT&T בשנת 1968 ופרש לגמלאות בשנת 2012. התרומות המשמעותיות שלו ביותר הן בתחום הקומבינטוריקה, קודי תיקון שגיאות ואריזת כדורים. הוא ידוע בעיקר בשל היותו היוצר והבעלים של "האנציקלופדיה המקוונת לסדרות של מספרים שלמים". מספר ארדש שלו הוא 2 מאז שחיבר את הספר "אריזת כדורים, סריגים וחבורות" עם ג'ון הורטון קונוויי. הוא חובב גדול של טיפוס הרים, ואף חיבר שני מדריכים לטיפוס הרים בניו ג'רזי. בשנת 1998 נבחר לעמית AT&T. הוא גם עמית של החברה המלומדת של ויילס, עמית IEEE, עמית של האגודה האמריקאית למתמטיקה וחבר האקדמיה הלאומית להנדסה (אנ'). בשנת 1979 הוענק לו פרס שובנט. בשנת 1998 הוזמן להרצות בקונגרס הבינלאומי של המתמטיקאים בברלין. בשנת 2005 הוענקה לו מדליית ריצ'רד המינג. בשנת 2013 הוענק לו פרס ג'ורג' פוליה של איגוד המתמטיקה באמריקה (MAA). Neil James Alexander Sloane, A Handbook of Integer Sequences, Academic Press, NY, 1973. Florence Jessie MacWilliams and Neil James Alexander Sloane, The Theory of Error-Correcting Codes, Elsevier/North-Holland, Amsterdam, 1977. M. Harwit and Neil James Alexander Sloane, Hadamard Transform Optics, Academic Press, San Diego CA, 1979. Neil James Alexander Sloane and Aaron D. Wyner, עורכים, Claude Shannon: Collected Papers, IEEE Press, NY, 1993. Neil James Alexander Sloane and S. Plouffe, The Encyclopedia of Integer Sequences, Academic Press, San Diego, 1995. John Horton Conway and Neil James Alexander Sloane, Sphere Packings, Lattices and Groups, Springer-Verlag, NY, 1st edn., 1988 A. S. Hedayat, Neil James Alexander Sloane and J. Stufken, Orthogonal Arrays: Theory and Applications, Springer-Verlag, NY, 1999. Gabriele Nebe, E. M. Rains and Neil James Alexander Sloane, Self-Dual Codes and Invariant Theory, Springer-Verlag, 2006. מדיה וקבצים בנושא ניל סלואן בוויקישיתוף אתר האינטרנט הרשמי של ניל סלואן ניל סלואן, באתר פרויקט הגנאלוגיה במתמטיקה ניל סלואן, באתר dblp קורות חיים ותמונה האנציקלופדיה המקוונת של סדרות של מספרים שלמים Alex Bellos, Neil Sloane: the man who loved only integer sequences, The Guardian, October 7, 2014 Rock Climbing New Jersey
קלמיוס

קלמיוס (Кальмиус) הוא נהר באוקראינה הנשפך לים אזוב בתחומי העיר מריאופול. אורכו 209 ק"מ ושטח אגן הניקוז 5,070 קמ"ר. הנהר קפוא בין דצמבר למרץ. לאורך הנהר נסכרו ארבעה מאגרי מים לאספקת מי שתייה והשקיה. קלמיוס היה שמו של מחנה קוזקי מהמאה ה-16 שהתקיים במקום שבו הוקמה בהמשך מריאופול. מדיה וקבצים בנושא קלמיוס בוויקישיתוף ערך זה הוא קצרמר בנושא גאוגרפיה של אוקראינה ובנושא נהרות ונחלים. אתם מוזמנים לתרום לוויקיפדיה ולהרחיב אותו.
שומקום

"שומקום" הוא שם אלבומו הרביעי של האמן אביב גפן. האלבום הוקלט בלונדון, ויצא לאור בסוף אפריל 1995 ולווה בסיבוב הופעות בשם "בדרך לשומקום". תוכני האלבום היו זהים לאלבומו הקודם, "אביב גפן III", וכללו את הנושאים המזוהים עם גפן: דיכאון, אהבה, שלום, אלימות ומוות. זמן קצר לאחר יציאתו הוכתר האלבום כ"אלבום זהב" על מכירת מעל 20,000 עותקים ומאוחר יותר כ"אלבום פלטינה" על מכירת של מעל ל-40,000 עותקים. האלבום עורר עניין תקשורתי רב כאשר גפן הוציא כסינגל את "שומקום" הנושא את שם התקליט, ובו השורה מעוררת המחלוקת "מי זה שם הולך שיכור, זה ראש הממשלה", המדברת על שמועות אודות הרגלי השתייה של ראש הממשלה לשעבר יצחק רבין. נטען כי גפן חצה גבולות בשירו הפרובוקטיבי בניסיון למשוך תשומת לב ופרסום. מאידך, רבין עצמו לא נפגע מהקריאה. עוד יצאו לרדיו "אהבנו", שהפך ללהיט גדול והגיע למקום ה-3 במצעד הפזמונים העברי השנתי ה'תשנ"ה של רשת ג', "שומקום" שהגיע למקום ה-13 באותו המצעד, "שלום" ו"מלאך". סוף לאהבה (3:40) אבדון (3:32) אהבנו (4:06) אופק ילדותי (3:06) אתה נולדת לאהוב (2:43) מצטערים (3:15) פלוגת הצער (3:49) שלום (4:51) מלאך (2:51) שומקום (4:24) מידע על האלבום שומקום באתר MusicBrainz נדב מנוחין‏, 70 שנות צנזורה: הלהיטים הישראלים הגדולים שהשמעתם נפסלה, באתר וואלה, 15 באפריל 2018
אביב גפן III

"אביב גפן III" הוא אלבומו השלישי של הזמר אביב גפן. האלבום הוקלט באולפני "גל-קול" והופק על ידי חברת הד ארצי. הוא יצא לאור ב-12 באפריל 1994, ותוך ימים ספורים בלבד הגיע למעמד "אלבום זהב", על מכירות של מעל 20,000 עותקים. זמן קצר לאחר מכן הוכתר התקליט גם כ"אלבום פלטינה", עם מכירות של מעל 40,000 עותקים. הסינגל הראשון מהאלבום, "האם להיות בך מאוהב", הפך בן רגע ללהיט ענק וכבש את תחנות הרדיו. השיר הוכתר כ"שיר השנה" במצעד הפזמונים העברי השנתי תשנ"ד של רשת ג', וגפן עצמו זכה בתואר זמר השנה. סינגל נוסף מהאלבום היה "כבוד" שצעד במקום ה-11 באותו מצעד. שירים נוספים שיצאו מהאלבום והצליחו היו "הולך לאיבוד", "התאבדות", "קבעתי עם האושר" בדואט עם טכנאי הסאונד ליאור טבת ו"הכי קרוב לבד". דיכאון (3:06) קבעתי עם האושר (3:37) עם ליאור טבת הולך לאיבוד (2:31) מסיבת מתגייסים (2:28) פרופיל 97 (3:18) משוגע (4:09) משוררים (2:38) כבוד (3:14) הכי קרוב לבד (3:40) האם להיות בך מאוהב (2:34) התאבדות (3:52) אל תכעסו (2:51) ב-10 בינואר 2013 התקיים נשף רוק 2 של אביב גפן בסימן 20 שנה לאלבום. במופע התארחו אביתר בנאי וליאור טבת, שביצע עם גפן את השיר "קבעתי עם האושר". בנוסף, הופיעו גם "אלמנה שחורה", "גיא ויהל" ו"מטרופולין" ו-D.J Sarene Sass. מידע על האלבום אביב גפן III באתר MusicBrainz יש שמחים בלילה, באתר ‏מאקו‏, 11 בינואר 2013 x.com, X (formerly Twitter)
ים יבשה

ים יבשה הוא משחק ילדים, המיועד למנחה ולמשתתפים נוספים. שטח המשחק מחולק לשניים: צד אחד מוגדר כ"ים" והשני כ"יבשה". נהוג לסמן זאת באמצעות מסקנטייפ או חבל. בגרסה אחרת, משחקים זאת באמצעות חישוק. שטח פנים החישוק מוגדר כ"יבשה" וחוצו כ"ים". כך לכל משתתף יש ים ויבשה פרטיים. המנחה נותן הוראות, לפיהן צריכה הקבוצה לפעול. לדוגמה, באומרו "ים" על המשתתפים לקפוץ מה"יבשה" ולעבור למתחם ה"ים". המנחה יכול לקרוא "ים" כאשר המשתתפים נמצאים כבר ב"ים", ואז אסור למשתתפים לעבור צד. משתתפים שלא נמצאו בצד הנכון בסיום מילוי הוראות יוצאים מן המשחק. בשלבים מתקדמים יותר, המנחה יכול לנסות לבלבל את המשתתפים. למשל לתת הנחיות המורכבות מסדרת הוראות, למשל: "ים-יבשה-יבשה-ים". המנצח הוא המשתתף שנותר אחרון. בחלק מהגרסאות נוסף גם הביטוי "יַמְבָּשָׁה", שאומר שצריך לדרוך ברגל אחת על היבשה ובשנייה על הים. ישנן חברות המייצרות לוחות משחק גדולים עליהם יכולים לעמוד מספר ילדים. ועליהם מאוירים ים ויבשה. המלך אמר מערכת הורים, ‏6 רעיונות למשחקים נוסטלגיים שיוציאו את הילדים מהמסכים, באתר ‏מאקו‏, 4 באוגוסט 2019 ים יבשה, חברת Floorgames ערך זה הוא קצרמר בנושא משחקים. אתם מוזמנים לתרום לוויקיפדיה ולהרחיב אותו.
מים מתחת לגשר

מים מתחת לגשר הוא שם האלבום השני של המוזיקאי והזמר הישראלי איתי פרל, אשר יצא באפריל 2008 בחברת התקליטים "התו השמיני", בהפקת אלון אולארצ'יק. השם "מים מתחת לגשר" הוא תרגום הביטוי "Water Under the Bridge". זהו ביטוי באנגלית שמתייחס לעובדה שמים הזורמים בנהר לעבר הים, זורמים ללא הרף, אינם קבועים, לא יישארו, ולאחר שחלפו הם אינם משמעותיים או רלוונטיים. הביטוי המקביל בעברית לביטוי זה הוא "שלג דאשתקד" ערך זה הוא קצרמר בנושא אלבומים. אתם מוזמנים לתרום לוויקיפדיה ולהרחיב אותו.
עוצר (שליט)

עוֹצֵר (במלרע) הוא שליט בפועל. במלוכה, עוצר מקבל בדרך כלל את השלטון בשל היעדרו של המלך, אי-יכולתו למלוך עקב נסיבות שונות, בדרך כלל בריאותיות, או מפאת גילו הצעיר של המלך החוקי. בפינלנד ובהונגריה, קציני צבא שימשו כעוצרים בהיעדרו של המלך, בעוד באיסלנד העוצר ייצג את מלך דנמרק כשליט המדינה עד שאיסלנד הפכה לרפובליקה בשנת 1944. בסן מרינו, רפובליקה עצמאית המוקפת מכל עבריה על ידי איטליה, "הקצינים העוצרים" הם שניים שנבחרו להיות ראשי המדינה יחד. בחבר העמים הפולני-ליטאי המלך נבחר לתפקידו בבחירות, מה שגרם לתקופות ביניים ארוכות ללא מלך. הפרימוס הפולני שימש אז כעוצר המדינה. הרשימה הבאה היא רשימה חלקית ביותר, ואינה כוללת, למשל, אנשים שכיהנו כעוצרים בזמן שהמלך החוקי היה בניתוח. סוון ביירנסון הלני, קיסרית אתיופיה הנסיך קיריל בזמן ילדותו של סימאון השני, בנו של אחיו המנוח בוריס השלישי. המלכה אמה, בעת ילדותה של בתה וילהלמינה, מלכת הולנד. מיקלוש הורטי יאנוש הוניאדי ג'ורג' הרביעי בעת מחלתו של אביו ג'ורג' השלישי. פאבלה, נסיך יוגוסלביה בימי ילדותו של אחיינו פטר השני, מלך יוגוסלביה (בנו של אלכסנדר הראשון, מלך יוגוסלביה שנרצח בצרפת) הירוהיטו עקב מצבו הבריאותי הירוד של אביו, הקיסר יושיהיטו. הנסיך חסן בן טלאל בעת שאחיו, חוסיין, מלך ירדן קיבל טיפולים במחלת הסרטן. אלויס הוא עוצר מאז 15 באוגוסט 2004. חתשפסות עבור תחותמס השלישי המלך מגנוס אריקסון לאחר שוויתר על כיסאו לטובת בנו הוקון מגנוסון. נסיך הכתר הוקון, בעת מחלתו של אביו האראלד החמישי. קרדינל סיסנרוס, פעמיים עוצר ספרד - בסוף המאה ה-15 ובתחילת המאה ה-16. מריה כריסטינה, עוצרת מ-1885 ועד 1904. פרנסיסקו פרנקו, היה העוצר של ספרד משנת 1947 עד מותו בשנת 1975. מארי דה גיז, בעת ילדותה של בתה מרי סטיוארט עבדאללה אבן עבד אל עזיז (1996-2005) פר אבינד סבינהופבוד קארל גוסטף אמיל מנרהיים, שירת כעוצר של ממלכת פינלנד לתקופה קצרה בשנת 1918, אולם בגלל התנגדות מדינות ההסכמה למינוי המלך הגרמני שנבחר, המלוכה בוטלה ופינלנד הפכה לרפובליקה. אן מקייב בעת ילדותו של בנה פיליפ הראשון. קטרינה דה מדיצ'י: בעת שבעלה אנרי השני עזב את הממלכה להילחם במץ. בעת ילדותו של בנה פרנסואה השני. בעת ילדותו של בנה השני שארל התשיעי. אן מאוסטריה בעת ילדותו של לואי הארבעה עשר פיליפ השני מאורליאן בעת ילדותו של לואי החמישה עשר. לואי סטניסלס קסביאר, בעת שחי בגלות, הכריז על עצמו כעוצר בשמו של אחיינו לואי השבעה עשר לאחר הוצאתו להורג בגיליוטינה של לואי השישה עשר בשנת 1793. הקייסרת איוג'ני, שלוש פעמים עבור בעלה נפוליון השלישי. ילנה גלינסקיה, משלה בעת ילדות בנה איוואן הרביעי הנסיכה סופיה, משלה בעת ילדותם של אחיה איוואן החמישי ופיוטר הראשון אנה לאופולדובנה, משלה בעת ילדות של בנה איוואן השישי סטן סטור הזקן העוצר ששירת הזמן הארוך ביותר בזמן איחוד קאלמאר הדוכס קרל, לאחר הדחת המלך הקתולי סיגיסמונד. אקסל אוקסנסטיארנה בזמן ילדותה של המלכה כריסטינה. נסיך הכתר קרל ("ברנדוט") עבור אביו המאמץ קרל השלושה עשר. מעכה, אמו של המלך אסא, כיהנה כעוצרת עד שהמלך הגיע לגיל חמש עשרה. יותם בזמן שעוזיהו היה נגוע בצרעת. יהוידע הכהן, כל עוד היה יואש קטן. יוחנן הראשון צימיסקס וניקופורוס השני, כל עוד בסיליוס השני בולגרוקטונוס וקונסטנטינוס השמיני היו קטנים. מדיה וקבצים בנושא עוצר בוויקישיתוף
רוצח בשגגה

בהלכה היהודית רוצח בשגגה הוא כינוי לאדם שהרג אדם אחר בשגגה, ללא שהתכוון לכך. בלשון הכתוב, רוצח בשגגה הוא איש "אֲשֶׁר יַכֶּה אֶת רֵעֵהוּ בִּבְלִי דַעַת וְהוּא לֹא שֹׂנֵא לוֹ מִתְּמֹל שִׁלְשֹׁם". בתורה נכתב שעונשו של הרוצח בשוגג הוא 'גלות' - לגלות ולחיות בעיר המקלט עד למות הכהן הגדול. אם רוצח בשוגג יצא מעיר המקלט, מותר לגואל הדם לרוצחו, והוא לא יענש על כך. שתי מצוות מתרי"ג המצוות הנוגעות לדיני רוצח בשגגה נזכרו בתורה: ערכים מורחבים – גלות, עיר מקלט המונח "גלות" לעונש הרוצח בשגגה אינו מוזכר כלל בתנ"ך, ומופיע לראשונה בספרות התנאים. דיני רוצח בשגגה מובאים בפרשת מסעי ובפרשת שופטים. במקרא נקבע כי רוצח בשגגה, כמו כל רוצח, ינוס אל אחת מערי המקלט ושם ידונו את מקרה הרצח בגינו נמלט. אם אכן מדובר ברצח בשגגה, לא ייענש הרוצח במיתה כעונש רוצח בזדון, ויישאר בגלות בעיר המקלט עד למות הכהן הגדול. ע"פ המשנה, אם הרוצח הרג כהן גדול או שהרוצח היה בעצמו הכהן הגדול במקרה כזה איננו יוצא מעיר המקלט לעולם. "נגמר דינו בלא כהן גדול, ההורג כהן גדול, וכהן גדול שהרג, אינו יוצא משם לעולם. ואינו יוצא לא לעדות מצווה ולא לעדות ממון ולא לעדות נפשות. ואפילו ישראל צריכים לו, ואפילו שר צבא ישראל כיואב בן צרויה, אינו יוצא משם לעולם, שנאמר (במדבר לה, כה) אשר נס שמה, שם תהא דירתו, שם תהא מיתתו, שם תהא קבורתו." — משנה מסכת מכות, ב, ז. הגלות לעיר המקלט מהווה עונש לרוצח בשוגג על שקיצר ימיו של אדם, ומגנה עליו מפני נקמת דם על ידי גואל הדם. אך אם הנוקם פגש ברוצח השוגג טרם הגעתו אל עיר המקלט והרגו, לא ידונו אותו למיתה. לעומת זאת אם גואל הדם הרג את הרוצח לאחר שהגיע לעיר המקלט, אזי גואל אדם עצמו נידון כרוצח. מצוות הגליית רוצח בשגגה לעיר מקלט, נמנתה כאחת מתרי"ג המצוות בספר החינוך, ובספר המצוות לרמב"ם. איסור לקיחת כופר מרוצח בשגגה כתחליף להגלייתו. בתלמוד מבואר, על פי דרשות מפסוקי התורה, כי לא כל רוצח בשגגה יגלה לעיר מקלט, וישנם כמה מקרים שאין בהם חיוב גלות: שוגג קרוב לאונס: נפסק להלכה כי מי שמוגדר כשוגג קרוב לאונס – כלומר: שהמקרה כמעט ולא היה נתון לשליטתו - לא יגלה לעיר מקלט, ואין גואל הדם יכול להורגו. שוגג קרוב למזיד: מי שהיה שוגג קרוב למזיד כלומר שהיה יכול למנוע את מקרה הרצח (גרימת מוות ברשלנות) – חטאו חמור מכדי לכפר עליו באמצעות גלות. לכן, הוא איננו גולה, אך גם אינו נהרג בבית דין מפני שלא רצח במזיד. דינו נשאר בידי שמים, אך גואל הדם יכול להורגו. דרך עליה: כאשר פעולת הרצח הייתה פעולת עלייה אף שההריגה הייתה במצב של ירידה פטור הרוצח. לדוגמה, אדם המושך בחבל להעלות חבית ונשמט החבל מידו. בגמרא נלמד טעם הפטור מן הפסוק "ויפל עליו וימות" עד שיפול דרך נפילה. הרמב"ם נתן טעם לדבר שאין דבר זה מצוי ונחשב כקרוב לאונס. שונא: אם לרוצח היה סכסוך עם הנרצח אינו גולה, שכן נכתב בתורה והוא לא שונא לו מתמול שלשום. ישנם האומרים שפטור רק כאשר ייתכן שהרגו בפשיעה אך ברור שבשוגג הרגו גולה. לא תרצח רצח במשפט העברי אהרן שמש, "שוגג קרוב למזיד": לבירור יצירתו של המושג בתורת האמוראים. שנתון המשפט העברי כ (תשנז) 399–428. "וְיָשַׁב בָּהּ עַד מוֹת הַכֹּהֵן הַגָּדֹל" באתר "בעקבות הפשט האבוד" מאמרים בנושא רוצח בשגגה, באתר ספריית אסיף ספר דברים, פרק י"ט, פסוק ד' ספר במדבר, פרק ל"ה, פסוקים י"א–ל"ד ספר דברים, פרק י"ט, פסוקים א'–י' ספר במדבר, פרק ל"ה, פסוק כ"ה ספר דברים, פרק י"ט, פסוק ו' מצווה תי מצות עשה רכה מצווה תיג לפי ספר החינוך, לאו רצו לפי ספר המצוות לרמב"ם משנה תורה לרמב"ם, ספר נזקים, הלכות רוצח ושמירת נפש, פרק ו' תלמוד בבלי, מסכת מכות, דף ז', עמוד ב'
חיים צימר

חיים צימר הוא איש עסקים, יו"ר קבוצת הפועל פתח תקווה בכדורגל בתחילת שנות ה-80 ויו"ר הפועל תל אביב בכדורגל בסוף שנות ה-80. שימש כממלא-מקום יו"ר ההתאחדות לכדורגל בישראל וסמנכ"ל ההתאחדות בסוף שנות ה-90. בתחילת שנות ה-2000 שימש כמנכ"ל ההתאחדות לכדורגל. כיו"ר הפועל פתח תקווה, תרם צימר להעלאת הקבוצה אל ליגת העל בכדורגל. מיוחסת לו המצאת המושג "מנג'ר" בכדורגל הישראלי, עם מינוי של גיורא שפיגל למנג'ר הפועל פתח תקווה, ושל דרור בר נור למאמן הקבוצה. בנוסף מינה צימר את אברהם גרנט לתפקיד האימון הראשון בקריירה שלו. הוא גילה את כישרונם של מספר שחקנים בולטים בכדורגל הישראלי, בהם אלון חזן וניר לוין. ב-1986 היה בין המובילים של קבוצת הפועל תל אביב לזכייה באליפות. כעבור שנתיים ירדה הקבוצה תחת ניהולו, לראשונה בתולדותיה, לליגה השנייה. צימר אחראי להקמת מערך המחשוב בהתאחדות לכדורגל, הקמת ענף כדורגל נשים בישראל, וכן הקמת ליגת העל וכל הכרוך בשינוי גדול זה שנערך בכדורגל הישראלי.
The Slim Shady LP

The Slim Shady LP הוא האלבום השני של הראפר אמינם. האלבום הופק על ידי ד"ר דרה the Bass Brothers, ואמינם עצמו בחברת התקליטים אפטרמת', ויצא לאור ב-23 בפברואר 1999. מכר 283,000 עותקים בשבוע הראשון. בחלק משירי האלבום היו טקסטים אוטוביוגרפיים בוטים, קשים ואלימים אשר דיברו על ילדותו הקשה של אמינם בשכונת עוני, על אמו, על שימוש בסמים ועל יחסי מין. עקב כך קיבל האלבום תגובות נזעמות אך אמינם טען כי המילים לא נכתבו ברצינות ומטרתן היא בידור בלבד. האלבום זכה להצלחה מסחרית גדולה והיה לאחד האלבומים הנמכרים ביותר בשנת 1999. בשבוע הראשון שיצא מכר מעל 283,000 אלף עותקים ועד היום מכר למעלה מ-15 מיליון עותקים. באותה שנה קיבל האלבום פלטינה משולשת על ידי ה-RIAA וזכה בשני פרסי גראמי: אלבום הראפ הטוב ביותר והופעת הראפ סולו הטובה ביותר. מגזין הרולינג סטון דירג את האלבום במקום ה-275 ברשימת "500 האלבומים הטובים ביותר בכל הזמנים", בשנת 2012. מגזין הרולינג סטון דירגו את האלבום במקום ה-352 ברשימת "500 האלבומים הגדולים בכל הזמנים" אשר הרכיבו בשנת 2020, לאחר שני גרסאות שנוצרו בעבר. בשנת 2022 האלבום דורג במקום ה-85 ברשימת 200 אלבומי ההיפ-הופ הטובים ביותר בכל הזמנים של מגזין רולינג סטון. מגזין Spin כלל את האלבום במקום ה-168 ברשימת "300 האלבומים הטובים ביותר ב-30 שנים האחרונות (1985–2014), שנערך בשנת 2019. מידע על האלבום The Slim Shady LP באתר MusicBrainz מידע על האלבום The Slim Shady LP באתר AllMusic האלבום The Slim Shady LP באתר Discogs האלבום The Slim Shady LP באתר ספוטיפיי אמינם האתר הרשמי מתן שרון‏, 15 שנים חלפו: האלבומים שהזניקו את אמינם והרוטס, באתר וואלה, 20 בפברואר 2014 Greatest Albums List (Published 2003) - Rolling Stone, web.archive.org, ‏2021-04-10 Rolling Stone, Rolling Stone, The 500 Greatest Albums of All Time, Rolling Stone, ‏2020-09-22 (באנגלית אמריקאית) Charles Aaron,Mankaprr Conteh,Jon Dolan,Will Dukes,Dewayne Gage,Joe Gross,Kory Grow,Christian Hoard,Jeff Ihaza,Julyssa Lopez,Mosi Reeves,Yoh Phillips,Noah Shachtman,Rob Sheffield,Simon Vozick-Levinson,Christopher R. Weingarten, Charles Aaron, Mankaprr Conteh, Jon Dolan, Will Dukes, The 200 Greatest Hip-Hop Albums of All Time, Rolling Stone, ‏2022-06-07 (באנגלית אמריקאית) SPIN Staff, The 300 Best Albums of the Past 30 Years (1985-2014), SPIN, ‏2015-05-11 (באנגלית אמריקאית) May 2024 Albums Accreds.pdf, Dropbox